নিজস্ব প্রতিবেদন: সুপ্রিম কোর্টে তিন তালাক মামলার অন্যতম আবেদনকারী ইশরত জাহাঁকে সংবর্ধনা জানাল পশ্চিমবঙ্গ রাজ্য বিজেপি। শনিবার বিজেপির রাজ্য সদর দফতরে তাঁকে সংবর্ধনা দেয় মহিলা মোর্চা। ইশরাতের জন্য কেন্দ্রীয় সরকারের কাছে চাকরির আবেদন জানানো হবে বলে জানিয়েছেন বিজেপি নেত্রী লকেট চট্টোপাধ্যায়। তাত্ক্ষণিক তিন তালাক রদে সুপ্রিম কোর্টের দ্বারস্থ হয়েছিলেন ৫ মহিলা। মামলাকারীদের মধ্যে ছিলেন হাওড়ার ইশরত জাহাঁও। এদিন তাঁকে সংবর্ধিত করেন বিজেপি মহিলা মোর্চার সভানেত্রী লকেট চট্টোপাধ্যায়। হাওড়ার পিলখানার বাসিন্দা ইশরত জাহাঁ নিজেও তাত্ক্ষণিক তিন তালাকের শিকার। তবে লড়াই ছাড়েননি তিনি। শেষপর্যন্ত মামলায় জিতেছেন ৪ সন্তানের মা ইশরত। তবে সামাজিক বয়কটের শিকার হতে হয়েছে তাঁকে।   ইশরত জাহাঁদের মামলার জন্যই লোকসভায় ঐতিহাসিক বিল পাশ হল বৃহস্পতিবার। সেই ইশরাতকে মুরলিধর স্ট্রিটে রাজ্য বিজেপির সদর দফতরে সংবর্ধনা দিলেন মহিলা মোর্চার রাজ্যসভানেত্রী লকেট চট্টোপাধ্যায়। তিনি বলেন, ''ভারতের সংবিধানের চোখে সব মহিলারই সমান অধিকার রয়েছে।''